U trenutku kad broj onih koji napuštaju Hrvatsku u potrazi za poslom iz dana u dan raste, priča da se netko mlad, obrazovan i zaposlen u inozemstvu želi vratiti u Lijepu našu djeluje kao dobar vic. Još je veći vic kada nekome takvome, s diplomom ekonomije sveučilišta Southern Methodist u Dallasu, magisterijem s sveučilišta Columbia u New Yorku te iskustvom rada za Svjetsku banku u Washingtonu u životopisu, to ne pođe za rukom. Baš to se dogodilo 33-godišnjem Goranu Filiću, hrvatskom i američkom državljaninu koji se početkom mjeseca prijavio na natječaj za posao pročelnika Službe za odnose s javnošću i međunarodne poslove te za radno mjesto višeg savjetnika – specijalista za obrazovanje splitskog gradonačelnika Ive Baldasara. I to zbog birokracije.

Rok za prijavu istekao

Budući da živi u SAD-u i budući da mu nitko od obitelji trenutačno nije u Hrvatskoj, nije mogao izvaditi i priložiti molbi za posao potvrdu o nekažnjavanju te elektronički zapis Hrvatskog zavoda za mirovinsko osiguranje.

– Zamolio sam ih da prime moju molbu te im objasnio da bih tri sporna dokumenta naknadno izvadio kad bih i ako bih prošao prvi krug natječaja. Ali nisu mi izašli ususret – kaže Filić koji trenutačno radi kao predavač političkih znanosti na Colling Collegeu. Uvjeren je da bi s obzirom na svoje iskustvo i obrazovanje bio jedan od jačih kandidata za pozicije koje gradonačelnik Baldasar traži. Svjestan je da sada on nema šanse dobiti posao jer je rok za prijavu istekao, no bezobrazno mu je, napominje, što se od kandidata koji žive izvan Hrvatske traže potvrde koje se mogu izvaditi jedino u Hrvatskoj. No zakon je zakon pa makar bio prestrog ili možda zastario.

Pročelnica Službe za zajedničke poslove Grada Splita Vesna Alač potvrdila nam je da je molba za posao Gorana Filića primljena, ali i da se vodi kao nepotpuna, i to zato što mu nedostaju spomenuti dokumenti. Usto je, piše u odgovoru, dostavio i presliku diplome koja nije nostrificirana. O svemu tome, kaže V. Alač, kandidat je uredno obaviješten više puta mailom. Isto mu je tako rečeno i da može nekome u Hrvatskoj dati punomoć da mu izvadi dokumente koji nedostaju.

Zakon je zakon!

– Svaki kandidat koji se javlja na natječaj obvezan je u roku dostaviti potpunu i urednu dokumentaciju, a jedinice lokalne uprave i samouprave dužne su kod prijma u službu službenika i namještenika postupati sukladno Zakonu o službenicima i namještenicima u lokalnoj i područnoj samoupravi – piše u odgovoru pročelnice.

Goranu Filiću to sve skupa nema logike.

– Hrvatska je u Europskoj uniji. Zakon o zapošljavanju u zapadnim zemljama vrlo je jednostavan. Životopis, referencije i diploma. A poslije, ako je potrebno, radi se kaznena provjera te traže dodatni dokumenti – kaže Filić. Zašto uopće želi doći u Hrvatsku?

– Vrlo malo mjesta u svijetu ima mediteransku klimu, čisto more, planine, jezera, nacionalne parkove, zdravu hranu i ugodan život. A uza sve to ne moraš se gužvati u podzemnoj s preostalih 14 milijuna ljudi kao u Londonu, New Yorku... – zaključuje Goran Filić.